पाएं अपने शहर की ताज़ा ख़बरें और फ्री ई-पेपरडाउनलोड करें
महामारी रेड अलर्ट जन अनुशासन पखवाड़े के पहले दिन पुलिस ने सख्ती का ट्रेलर दिखा लोगों को संदेश दिया कि वे बेवजह घर से बाहर निकलना बंद कर दे अन्यता सख्ती के लिए तैयार रहे। पुलिस ने आज पावटा चौराहे पर बगैर मास्क व बेवजह घूमते पाए पांच-सात जनों को अलग-अलग समय पकड़ एक एम्बुलेंस में डाल दिया। ऐसे लोगों को क्वारेंटाइन सेंटर भेजने की योजना थी। लेकिन पुलिस ने पहला दिन होने के कारण कुछ दूरी पर ले जाकर हिदायत के साथ छोड़ दिया।
जोधपुर शहर में लगातार बढ़ रहे कोरोना संक्रमित मरीजों की संख्या व मौतों के आंकड़ों को देखते हुए सोमवार से राज्य सरकार की नई गाइडलाइन लागू हो गई। जन अनुशासन पखवाड़े के बाद सरकार ने अब 3 से 17 मई तक के लिए महामारी रेड अलर्ट जन अनुशासन पखवाड़े के आदेश दिए हैं। इस गाइडलाइन में जन अनुशासन पखवाड़े की तुलना में और ज्यादा सख्ती बरती जाने का संदेश पुलिस ने पहले से दे दिया था। उसकी पालना में आज पावटा चौराहे पर पुलिस पूरी मुस्तैद नजर आई। पावटा चौराहे पर पुलिस ने आज एम्बुलेंस की व्यवस्था कर रखी थी। बगैर मास्क और बेवजह घूमते हुए कुछ लोगों को पुलिस ने पकड़ लिया। इनमें से अधिकांश को पुलिस के जवानों ने जबरन पकड़ कर उठाते हुए एम्बुलेंस में डाल दिया। पुलिस को ऐसा करते देख एक बार वहां से निकलने वाले अन्य लोगों में हड़कंप मच गया। आधे घंटे के अंतराल में पुलिस ने पांच-सात लोगों को पकड़ कर क्वारेंटाइन सेंटर के लिए रवाना कर दिया। बाद में थोड़ा आगे ले जाकर सभी को कड़ी हिदायत के साथ छोड़ दिया गया। उदय मंदिर थाना प्रभारी राजेश यादव ने बताया कि सख्ती बरते जाने का आज पहला दिन था। ऐसे में हमने हिदायत देकर लोगों को छोड़ने के साथ एक मैसेज दे दिया। लोग यदि अब भी बाहर निकलने से बाज नहीं आए तो हम कल से पकड़ कर क्वारेंटाइन सेंटर भेज देंगे। वहां सभी के सैंपल लिए जाएंगे और निगेटिव रिपोर्ट अीाने के बाद ही छोड़ा जाएगा।
शादी में अब 31 मेहमान, सूची भी देनी होगी
नई गाइडलाइन में सरकार ने शादियों पर सख्ती बरती है। पहले जहां 50 लोगों को शादी में शामिल होने की अनुमति दी गई थी, जिसका बार-बार उल्लंघन होने की शिकायतें मिली थीं। वहीं कई विवाह समारोह में कमिश्नरेट की पुलिस ने कार्रवाई करते हुए जुर्माना भी लगाया। वहीं अब शादियों पर सख्ती बरतते हुए महज 31 मेहमानों को ही आने की अनुमति दी है। शादी की पूर्व सूचना एसडीएम, एडीएम और प्रशासन को पूर्व में देनी होगी। इसके साथ ही शादियों में आने वाले मेहमानों की सूचना भी प्रशासन को देनी होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn